ΑΘΗΝΑ 26/10/2017

ΑΡ. ΠΡΩΤ.: 3783

**ΔΕΛΤΙΟ ΤΥΠΟΥ**

**Τι ξέχασε ή δεν ενημερώθηκε να μας πει ο κος Τσίπρας στην ομιλία του στα Ιωάννινα στο Αναπτυξιακό Συνέδριο για την χρηματοδότηση, την στελέχωση της Δημόσιας Υγείας, των Νοσοκομείων, των Κέντρων Υγείας.**

**Για την κατάρρευση της Δημόσιας Υγείας στην Ήπειρο, «ο κόσμος το ‘χει τούμπανο και η κυβέρνηση κρυφό καμάρι».**

**Δείτε αναλυτικά.**

**Σας κοινοποιούμε τις σελίδες του Προσχεδίου του Προϋπολογισμού του έτους 2018 με τη μείωση των δαπανών των Νοσοκομείων και του ΕΟΠΥΥ**

**Ο κος Τσίπρας στο 5ο Αναπτυξιακό Περιφερειακό Συνέδριο για την Ήπειρο στην ομιλία του παρουσία κυβερνητικών αξιωματούχων και των Διοικητών των υγειονομικών μονάδων της Ηπείρου,** ανέφερε τις οικονομικές επιτυχίες της κυβέρνησης οι οποίες αποκρύπτονται όπως είπε και ανακαλύπτονται ανύπαρκτα προβλήματα στα Νοσοκομεία.

**Στην ομιλία του Πρωθυπουργού ήταν παρόν κυβερνητικοί Αξιωματούχοι και μεταξύ αυτών και οι Διοικητές των Υγειονομικών Μονάδων της Ηπείρου** και των κοντινών περιοχών. Ο κος Τσίπρας ξέχασε να μας πει στην ομιλία του ότι τα υψηλά πρωτογενή πλεονάσματα επιτυγχάνονται με τη συνεχή μείωση των δαπανών για την Υγεία.

**Οι Δημόσιες Δαπάνες Υγείας παραμένουν καθηλωμένες στο τριτοκοσμικό επίπεδο 5% του ΑΕΠ** αν και δεσμεύτηκε ότι στο τέλος του Προγράμματος Δημοσιονομικής προσαρμογής το έτος 2018 θα συγκλίνουν με το μέσο όρο των χωρών της Ευρωπαϊκής Ένωσης.

Αντί αυξήσεων βλέπουμε συνεχώς μειώσεις. **Με το Σχέδιο του Προϋπολογισμού που κατατέθηκε στη Βουλή του έτους 2018 προβλέπεται η περαιτέρω μείωση της κρατικής χρηματοδότησης των Νοσοκομείων κατά 350 εκατομμύρια ευρώ και του ΕΟΠΥΥ κατά 226 εκατομμύρια ευρώ. Που είναι οι αυξήσεις κε Τσίπρα;**

Τα Νοσοκομεία δεν θα έχουν τη δυνατότητα να δεσμεύσουν χρήματα στους Προϋπολογισμούς τους προκειμένου να πραγματοποιούν διαγωνισμούς για την βελτίωση των υποδομών και του εξοπλισμού των. Οι ελλείψεις θα μεγιστοποιηθούν. **Θα ζήσουμε περισσότερες εντολές Διοικητών διακοπής θεραπειών και χειρουργικών επεμβάσεων, λόγω έλλειψης κονδυλίων στους Προϋπολογισμούς των Νοσοκομείων.**

**Συνεχίζεται η μείωση του μόνιμου Προσωπικού λόγω μηδενικών προσλήψεων και αθρόων αποχωρήσεων.** Στο Προσχέδιο του Προϋπολογισμού για το έτος 2018 ρητά αναφέρεται ότι στο τομέα των προσλήψεων στα Νοσοκομεία κινηθήκατε ως κυβέρνηση και θα κινηθείτε του χρόνου με βάση τις Μνημονιακές δεσμεύσεις( για κάθε 5 αποχωρήσεις 1 πρόσληψη για το έτος 2016, για κάθε 4 αποχωρήσεις 1 πρόσληψη για το έτος 2017 και για κάθε 3 αποχωρήσεις 1 πρόσληψη για το έτος 2018).

Στην ομιλία σας κε πρωθυπουργέ ήταν παρόν και σας άκουγαν οι Διοικητές των Υγειονομικών Μονάδων. Θα ήταν χρήσιμο για την σφαιρική ενημέρωση σας να τους ρωτήσετε.

* **Για το Νοσοκομείο Χατζηκώστα Ιωαννίνων:**

Γιατί με απόφαση Διοικητή για μήνες **διακόπτονται οι χειρουργικές επεμβάσεις** λόγω έλλειψης μπάτζετ στον προϋπολογισμό; **Γιατί με έγγραφο ο Διοικητής ζητάει να πληρώνουν οι χειριστές τις βλάβες των ιατρικών μηχανημάτων;**

* **Για το Νοσοκομείο Φιλιατών Θεσπρωτίας:**

Γιατί εκδίδονται **αποτελέσματα εξετάσεων κατά προσέγγιση** από τον υπέρηχο του Νοσοκομείου με εντολή Διοικητή και πως χειρουργούνται τα έκτακτα περιστατικά κατά προσέγγιση;

* **Για το Νοσοκομείο Άρτας:**

**Γιατί διακόπτονται για μήνες οι χειρουργικές επεμβάσεις λόγω έλλειψης μπάτζετ στο Προϋπολογισμό; Γιατί δεν λειτουργεί ο αρχαίος Αξονικός Τομογράφος του Νοσοκομείου Άρτας κατά καιρούς** και το τελευταίο δεκαήμερο με αποτέλεσμα οι Ασθενείς να διακομίζονται στα δύο Νοσοκομεία των Ιωαννίνων; Πόσο επικίνδυνη είναι η καθυστέρηση για τα έκτακτα περιστατικά; **Ο ιδιωτικός Αξονικός Τομογράφος της πόλης έκλεισε. Γιατί οι καθαρίστριες του Νοσοκομείου είναι τρεις μήνες απλήρωτες** λόγω έλλειψης χρημάτων στο Νοσοκομείο;

* **Για το Νοσοκομείο Λευκάδας:**

Γιατί λείπουν βασικές ειδικότητες Ιατρών σε ένα Νοσοκομείο που εφημερεύει καθημερινά;

* **Για το Νοσοκομείο Πρέβεζας:**

Γιατί η στελέχωση της Παθολογικής κλινικής είναι κάτω των ορίων ασφαλείας λόγω έλλειψης ειδικευμένων και ειδικευόμενων Ιατρών;

* **Για το Πανεπιστημιακό Ιωαννίνων:**

Γιατί δεν λειτουργεί το **νέο 4ο κτίριο που παραδόθηκε και θα στεγάσει εργαστήρια και κλινικές, 8,5 χιλιάδων τετραγωνικών μέτρων;** Γιατί δεν παραδόθηκε ο εξοπλισμός του, γιατί δεν εντάχθηκε οργανικά στο Νοσοκομείο, γιατί δεν υπάρχει το απαραίτητο προσωπικό και κονδύλια να λειτουργήσει;

* **Το Κέντρο Φυσικής και Ιατρικής Αποκατάστασης** **Ιωαννίνων** γιατί υπολειτουργεί

παρότι εξυπηρετεί την ευρύτερη περιοχή καθότι μοναδικό, αν και περιέχει σύγχρονες εγκαταστάσεις και εξοπλισμό. **Και όμως λειτουργούν μόνο 12 κλίνες από τις 50 που διαθέτει λόγω έλλειψης προσωπικού.**

* **Για τα Κέντρα Υγείας της Πρόνοιας:**

**Γιατί το καλοκαίρι το Ασθενοφόρο από τους Παξούς παράτησε τον Άγγλο Ασθενή έκτακτο περιστατικό στο γκαράζ του πλοίου προς Ηγουμενίτσα,** επειδή ζητήθηκε από τον Οδηγό του Ασθενοφόρου να πληρώσει τα ναύλα και δεν είχε χρήματα;

**Γιατί πέθανε άντρας 50 ετών από καρδιολογικό πρόβλημα στο χωριό σας κε Τσίπρα στο Αθαμάνιο της Άρτας κατά την διάρκεια της συμμετοχής του σε λαϊκό αγώνα δρόμου, λόγω έλλειψης Ασθενοφόρου στο Κέντρο Υγείας Βουλγαρελίου;**

**Γιατί πολλές βάρδιες στα Κέντρα Υγείας είναι ακάλυπτες από Ασθενοφόρα** σε δύσβατες ορεινές περιοχές;

Τα περισσότερα **Κέντρα Υγείας της περιοχής κλείνουν στις 3 το μεσημέρι** λόγω έλλειψης Ιατρών και Νοσηλευτών**. Τι είναι τράπεζες;**

Βρίσκουν υλικά από έρευνα και δωρεές ευτυχώς υπάρχουν τα παγκάρια της εκκλησίας.

Με την επικοινωνία δε φτιάχνεται η Δημόσια Υγεία!!!

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ